ECF รูดต่อเนื่อง! 5 วันทรุด 35% หลังจบสตอรี่ขายหุ้น PP ให้ “Macquarie”
ECF รูดต่อเนื่อง! 5 วันทรุด 35% หลังจบสตอรี่ขายหุ้น PP ให้ "Macquarie" โดย ณ เวลา 11.18 น. ราคาอยู่ที่ 5.95 บาท ลบ 0.55 บาท หรือ 8.46% สูงสุดที่ 6.00 บาท ต่ำสุดที่ 5.75 บาท มูลค่าซื้อขายที่ 43.58 ล้านบาท ขณะที่ดัชนีตลาดหุ้นไทยโดยรวมบวก 0.32%
6 ต.ค. 2560

ผู้สื่อข่าวรายงานว่า ราคาหุ้นบริษัท อีสต์โคสท์เฟอร์นิเทค จำกัด (มหาชน) หรือ ECF ณ เวลา 11.18 น. ราคาอยู่ที่ 5.95 บาท ลบ 0.55 บาท หรือ 8.46% สูงสุดที่ 6.00 บาท ต่ำสุดที่ 5.75 บาท มูลค่าซื้อขายที่ 43.58 ล้านบาท ขณะที่ดัชนีตลาดหุ้นไทยโดยรวมบวก 0.32%

ทั้งนี้ ราคาหุ้น ECF ได้รูดลงต่อเนื่อง 5 วันติด นับตั้งแต่วันที่ 29 ก.ย. 60 ยืนที่ระดับ 9.20 บาท และอ่อนตัวลงมาอยู่ที่ระดับ 5.95 ในวันนี้ (6 ต.ค.) คิดเป็นการอ่อนตัวลง 3.25 บาท หรือ 35%
สำหรับปัจจัยที่ส่งผลให้ราคาหุ้นปรับตัวลงแรงอย่างต่อเนื่อง เป็นผลมาจากมติอนุมัติการออกและจัดสรรหุ้นเพิ่มทุนเพื่อเสนอขายให้แก่บุคคลในวงจำกัด (PP) ให้กับ Macquarie Bank Limited โดยจะใช้สิทธิจองซื้อหุ้นสามัญเพิ่มทุนจำนวนไม่เกิน 40,000,000 หุ้น ซึ่งเป็นผู้ลงทุนสถาบันการเงินสัญชาติออสเตรเลีย ในราคาที่ไม่ต่ำกว่า 90% ของราคาถัวเฉลี่ยถ่วงน้ำหนักของหุ้นของบริษัทในตลาดหลักทรัพย์ฯ ย้อนหลัง 7 วันทำการ ติดต่อกัน และก่อนวันกำหนดราคาเสนอขายต่อ Macquarie
อนึ่งการจัดสรรหุ้นเพิ่มทุนให้ Macquarie Bank ครั้งนี้ เป็นไปตามมติที่ประชุมวิสามัญผู้ถือหุ้น ครั้งที่ 2/2560 จัดสรรหุ้นสามัญเพิ่มทุนไม่เกิน 233.93 ล้านหุ้น มูลค่าที่ตราไว้หุ้นละ 0.25 บาท คิดเป็นร้อยละ 30 ของทุนจดทะเบียนชำระแล้วของบริษัท ให้แก่ผู้ถือหุ้นเดิมของบริษัทตามสัดส่วนการถือหุ้น (Rights Offering) และจำนวนไม่เกิน 77.98 ล้านหุ้น คิดเป็นร้อยละ 10 ของทุนจดทะเบียนชำระแล้วของบริษัทให้แก่ PP โดยที่ประชุมผู้ถือหุ้นได้มีมติมอบหมายให้คณะกรรมการบริษัท มีอำนาจพิจารณาเสนอขายหุ้นสามัญเพิ่มทุนครั้งเดียวเต็มจำนวนหรือแต่บางส่วน
ขณะที่ บล.ดีบีเอส วิคเคอร์ส มองว่า การเพิ่มทุนดังกล่าวจะส่งผลให้ราคาหุ้น ECF มีการ dilution รวมประมาณ 69% โดยมาจากบริษัทมีการออกวอร์แรนท์ 2 ชุดคือ ECF-W2 และ ECF-W3 จะขึ้น XW พร้อมกันในวันนี้ (6 ต.ค.) โดย ECF-W2 จัดสรร 4 หุ้นเดิม:1 วอร์แรนท์ ไม่คิดมูลค่า อายุ 1 ปี 4 เดือน ราคาใช้สิทธิ์ 3.00 บาท ส่วน ECF-W3 จัดสรร 6 หุ้นเดิม:1 วอร์แรนท์ ไม่คิดมูลค่า อายุ 3 ปี 4 เดือน ราคาใช้สิทธิ์ 5.00 บาทคำนวณ dilution ได้ 29% เป็นที่น่าสังเกตว่าผู้ถือหุ้นมีสิทธิ์จะเลือกใช้สิทธิ์ซื้อวอร์แรนท์ได้ถึง 2 ชุด ซึ่งมักไม่ค่อยเกิดเหตุการณ์แบบนี้สักเท่าใดในตลาดฯ
อีกทั้งออกหุ้นเพิ่มทุนแบบจัดสรรให้นักลงทุนแบบเฉพาะเจาะจง (PP) 77.9 ล้านหุ้น เป็น general mandate คำนวณ dilution 10% ล่าสุดจัดสรรให้กับ Macquarie Bank Limited จำนวน 40 ล้านหุ้น ราคาไม่ต่ำกว่า 90% ของราคาถัวเฉลี่ย 7 วันทำการ และออกหุ้นเพิ่มทุนให้ผู้ถือหุ้นเดิม (right offering)  233.9 ล้านหุ้น เป็น general mandate ยังไม่ระบุรายละเอียด มี dilution 30% 
ทั้งนี้จำนวนหุ้นในปัจจุบัน ECF มีจำนวน 780 ล้านหุ้น ราคาหุ้นระยะนี้กลับปรับลง เมื่อเข้าใกล้วัน XW จากก่อนหน้าที่ปรับตัวขึ้นมาอย่างรวดเร็ว คาดว่าอาจเป็นเพราะการเก็งกำไรเรื่องวอร์แรนท์ ที่ราคาใช้สิทธ์ต่ำกว่าราคาหุ้น หรืออยู่ในภาวะที่มีกำไร (in the money) ทั้งนี้บริษัทกำลังขยายการผลิตธุรกิจเฟอร์นิเจอร์ โรงไฟฟ้าพลังงานแสงอาทิตย์ที่เมียนมาร์ รวมทั้งธุรกิจโรงไฟฟ้าพลังงานชีวมวล
ด้านผลการดำเนินงานในรอบ 1H60 มีกำไรสุทธิ 24 ล้านบาท ลดลง 17% y-o-y อัตรากำไรสุทธิ (net margin) เป็น 3.2% ถือว่าไม่มาก กระแสเงินสดจาการดำเนินงานเป็น -18 ล้านบาท มีอัตราส่วนหนี้สินต่อทุนที่ 2.6 เท่า นับว่าสูง จึงอาจเป็นที่มาของการเพิ่มทุนจำนวนมาก ROE เป็น 10.2% ด้าน Trailing P/E และ P/BV อยู่ในเกณฑ์สูงมากเป็น 107.4 และ 9.4 เท่า ตามลำดับ ประการสำคัญคือ บริษัทจะต้องทำอัตราการเติบโตกำไรให้ได้สูงกว่า dilution effect จำนวนมากที่จะทยอยเกิดขึ้นจากการเพิ่มทุน